BGRIM ดึง “นิคมอุตสาหกรรมเอเซีย” เข้าถือหุ้น “โกลว์ เอสพีพี 1” 25% เสริมความแกร่ง!
BGRIM ดึง "นิคมอุตสาหกรรมเอเซีย" เข้าถือหุ้น "โกลว์ เอสพีพี 1" 25% เสริมความแกร่ง!
BGRIM ดึง "นิคมอุตสาหกรรมเอเซีย" เข้าถือหุ้น "โกลว์ เอสพีพี 1" 25% เสริมความแกร่ง!
25 ธ.ค. 2562

บริษัท บี.กริม เพาเวอร์ จำกัด (มหาชน) หรือ BGRIM แจ้งว่าตามที่บริษัท บี.กริม เพาเวอร์ เซอร์วิส (แหลมฉบัง) จำกัด ซึ่งเป็นบริษัทได้เข้าถือหุ้น 100% ในบริษัท โกลว์ เอสพีพี 1 จำกัด (Glow SPP1) ซึ่งดำเนินโครงการโรงไฟฟ้า โกลว์ เอสพีพี 1 ในนิคมอุตสาหกรรมดับบลิวเอชเอ ตะวันออก (มาบตาพุด) จังหวัดระยองนั้น ล่าสุดเมื่อวานนี้ (24 ธ.ค.) บริษัทย่อยดังกล่าวได้บรรลุความสำเร็จในการขายหุ้น 25% ของหุ้นทั้งหมดใน Glow SPP1 ให้แก่ บริษัท นิคมอุตสาหกรรมเอเซีย จำกัด มูลค่าซื้อขายรวม 825 ล้านบาท
ทั้งนี้ การดำเนินการดังกล่าวได้รับอนุมัติโดยที่ประชุมคณะกรรมการบริษัท ครั้งที่ 9/2562 เมื่อวันที่ 13 สิงหาคม 2562 ซึ่งการขายหุ้นครั้งนี้เนื่องจากบริษัทเล็งเห็นถึงความสำคัญในการมีหุ้นส่วนทางธุรกิจที่มีศักยภาพ เพื่อส่งเสริมการแข่งขันของบริษัทในบริเวณพื้นที่มาบตาพุด
ด้าน นางปรียนาถ สุนทรวาทะ ประธานเจ้าหน้าที่บริหาร ของ BGRIM กล่าวว่า โครงการดังกล่าวจัดตั้งในพื้นที่มาบตาพุดซึ่งเป็นพื้นที่ที่มีศักยภาพในการเติบโต ตั้งอยู่ในพื้นที่เขตพัฒนาพิเศษภาคตะวันออก (EEC) เป็นที่รู้จักของนักลงทุนทั่วโลกในฐานะพื้นที่ชั้นนำในการพัฒนาอุตสาหกรรมของภูมิภาคเอเชียตะวันออกเฉียงใต้ บริษัทจึงได้เล็งเห็นความสำคัญของพื้นที่นี้ จึงอยู่ระหว่างพัฒนาโครงการโรงไฟฟ้ารวม 280 เมกะวัตต์ (MW) ภายใต้บริษัท Glow SPP1 นี้ ด้วยเทคโนโลยีที่ทันสมัยและเป็นที่ยอมรับมุ่งเน้นการให้บริการที่มีคุณภาพอยู่ในมาตรฐานระดับโลก
ดังนั้น การมีหุ้นส่วนทางธุรกิจที่มีศักยภาพอย่างนิคมอุตสาหกรรมเอซียนี้จะช่วยส่งเสริมความแข็งแกร่งของบริษัทในการขยายธุรกิจในพื้นที่อันมีศักยภาพในการเติบโตสูงนี้
โดยปัจจุบัน บริษัทมีกำลังการผลิตไฟฟ้า 2,892 เมกะวัตต์ จากโครงการที่เปิดดำเนินการแล้ว 45 โครงการ และอยู่ระหว่างพัฒนาและก่อสร้างโครงการอีกหลายแห่งที่จะขยายกำลังการผลิตไม่ต่ำกว่า 3,424 เมกะวัตต์ และอยู่ระหว่างการขยายธุรกิจอย่างต่อเนื่องทั้งในประเทศและต่างประเทศ ตามเป้าหมายกำลังการผลิตติดตั้ง 5,000 เมกะวัตต์ ตามสัญญาซื้อขายไฟฟ้าภายในปี 65 โดยมุ่งเน้นการดำเนินธุรกิจตามแนวทางการพัฒนาอย่างยั่งยืน
 
 